C.J. Sansom

**Christopher John Sansom** (1952–2024) var en britisk forfatter av historiske kriminalromaner. Han ble født i Edinburgh i Skottland og fikk sin utdannelse ved Universitetet i Birmingham hvor han tok doktorgrad i historie.

## Liv og virke
Etter å ha hatt en rekke jobber, utdannet han seg til advokat (engelsk «solicitor»). Sansom praktiserte juss i Sussex for svakstilte grupper, før han igjen skiftet karriere og ble forfatter på heltid.

### Forfatterskap
### Historisk forfatterskap
Han ble kjent for sin rekke med romaner plassert i Tudortiden i styret til Henrik VIII av England på 1500-tallet. Hans hovedfigur er en advokat med pukkelrygg, Matthew Shardlake, som først assisteres i sitt arbeid av Mark Poer og deretter av Jack Barak. I *[[Oppløsning (roman)|Oppløsning]]* og *Mørk ild* arbeider Shardlake for statsmannen Thomas Cromwell, mens han i *Monarken* og *Åpenbaring* arbeider for erkebiskop Thomas Cranmer. I *[[Undergang (Sansom)|Undergang]]*, som er den siste boken, arbeider han for dronning Katarina Parr, Henriks sjette og siste hustru.

Forfatteren la ingen bestemte planer for serien om Shardlake: «Jeg planlegger bøkene en for en. Jeg liker ikke å binde meg for mye angående framtidige planer. Jeg har en idé, kun en idé, som har et mysterium med ‘et lukket åsted’ i *Oppløsning*, en ‘søken’ i *Mørk ild*, en politisk thriller med *Monark* og nå en seriemorder i *Avsløring*. Kanskje et rettssakdrama neste gang. Shardlake er tross alt advokat.»

Hans bok *Oppløsning* ble i september 2012 omarbeidet til radiohørespill for BBC Radio 4. BBC har også bestilt en filmatisering av *Oppløsning* med skuespilleren Kenneth Branagh i rollen som Matthew Shardlake, og med forventet med filmatisering av de øvrige bøkene.

### Semihistorisk forfatterskap
Han skrev også *[[Vinter i Madrid]]*, en thriller lagt til Spania i 1940 i kjølvannet av den spanske borgerkrigen.

Sansoms bok *Skygge over London* er en annerledes politisk spionthriller som foregår i alternativ historisk tid hvor Hitler og aksemaktene gikk seirende ut av den annen verdenskrig. Året er 1952, og tolv år har gått siden Winston Churchill tapte for den ettergivende politiske fløy og England overga seg til det nasjonalsosialistiske Tyskland etter slaget om Dunkerque. Mens den lange og tværende krigen mot Sovjetunionen går sin gang i øst, er det britiske folk underlagt Enoch Powells mørke og autoritære regime. Med seg i en landssvikersk marionettwregjering har han blant annet Lord Beaverbrook, Oswald Mosley og Marie Stopes.

I England fikk romanen blandet mottagelse for dens portrett av Enoch Powell som nazistisk kollaboratør. Journalist Peter Hitchens kalte den for en «barnslig, historisk uvitende bakvaskelse» og oppfordret Sansom til å be Powells familie om unnskyldning. Allan Massie i avisen *The Daily Telegraph* forsvarte imidlertid portrettet og ga som årsak for sitt forsvar at en når en skal skape en troverdig verden av kontrafaktisk historie er en romanforfatter berettiget til å følge en annen retning, og at han lot en yngre utgave av Powell opptre som quisling ikke uten videre var ulogisk. Boken ble omarbeidet til et ti-episoders hørespill for BBCs Radio 4 i september 2012.

## Priser
*Mørk ild* ble i 2005 tildelt Ellis Peters Dagger-pris av den britiske foreningen for krimforfattere, Crime Writers' Association (CWA). Sansom selv var «Meget høyt anbefalt» da The Dagger in the Library-prisen ble utdelt i 2007 for sin serie om Shardlake.

*Oppløsning* ble i 2003 tildelt den svenske Flintyxan av tidsskriftet Jury som årets beste historiske kriminalroman.

## Bibliografi
Serien om Matthew Shardlake, de seks første norske utgivelsene er oversatt av Knut Johansen:
* 2003: *Dissolution*, norsk *[[Oppløsning (roman)|Oppløsning]]* (2008), ISBN 9788275472913
* 2004: *Dark Fire*, norsk *[[Mørk ild]]* (2009), ISBN 9788275473576
* 2006: *Sovereign*, norsk *[[Monark (Sansom)|Monark]]* (2011), ISBN 9788275474337
* 2008: *Revelation*, norsk *[[Åpenbaring (Sansom)|Åpenbaring]]* (2012), ISBN 9788275475198
* 2010: *Heartstone*, norsk *[[Undergang (Sansom)|Undergang]]* (2012), ISBN 9788275476089
* 2014: *Lamentation*, norsk *[[Klagesang (Sansom)|Klagesang]]* (2015), ISBN 9788275477871

Oversatt av Lars-Erik Sørbotten:
* 2018: *Tombland*, norsk *[[Opprør (Sansom)|Opprør]]* (2020), ISBN 9788232802807

Andre romaner, de norske utgivelsene er oversatt av John Erik Frydenlund:
* 2006: *Winter in Madrid*, norsk *[[Vinter i Madrid]]* (2007), ISBN 9788275472654
* 2012: *Dominion*, norsk *[[Skygge over London]]* (2013), ISBN 9788275476171

## Referanser


## Eksterne lenker
* C.J. Sansom hos den norske utgiveren Forlaget Press AS
* cjsansombooks.com - Forfatterens offisielle hjemmesider